บริการเงินฝากใหม่เอาใจกริยา
กระแสการแยกยื่นภาษีเงินได้สามีภริยาของไทย ที่ให้มีทางเลือกในการยื่นภาษีมากขึ้นได้รับความสนใจมาก ผมเองก็สนใจว่า ในความจริงแล้ว เงินได้ที่สามีหรือภริยาหาได้ จะรวมอยู่ที่ใครมากกว่า ผมลองสอบถามเพื่อนๆ ที่มีครอบครัวแล้วว่า เงินที่สามีและภริยาหาได้ จัดการกันอย่างไร ส่วนใหญ่จะตอบว่า ภริยาจะเป็นผู้จัดการตามธรรมเนียมของชายชาตรีไทยที่แต่งงานมีครอบครัว มักจะกล้านอกบ้าน แต่สำหรับเรื่องในบ้าน จะยกให้ภริยาเป็นผู้ดูแล โดยเฉพาะเรื่องเงิน ยิ่งบ้านไหนที่คุณภริยาจบบัญชีมาหล่ะก้อ ทุกบาททุกสตางค์คุณภริยาเก็บเรียบร้อยไม่มีขาดตกบกพร่องซักสตางค์แดง
18 มี.ค. 2556

กระแสการแยกยื่นภาษีเงินได้สามีภริยาของไทย ที่ให้มีทางเลือกในการยื่นภาษีมากขึ้นได้รับความสนใจมาก ผมเองก็สนใจว่า ในความจริงแล้ว เงินได้ที่สามีหรือภริยาหาได้ จะรวมอยู่ที่ใครมากกว่า ผมลองสอบถามเพื่อนๆ ที่มีครอบครัวแล้วว่า เงินที่สามีและภริยาหาได้ จัดการกันอย่างไร ส่วนใหญ่จะตอบว่า ภริยาจะเป็นผู้จัดการตามธรรมเนียมของชายชาตรีไทยที่แต่งงานมีครอบครัว มักจะกล้านอกบ้าน แต่สำหรับเรื่องในบ้าน จะยกให้ภริยาเป็นผู้ดูแล โดยเฉพาะเรื่องเงิน ยิ่งบ้านไหนที่คุณภริยาจบบัญชีมาหล่ะก้อ ทุกบาททุกสตางค์คุณภริยาเก็บเรียบร้อยไม่มีขาดตกบกพร่องซักสตางค์แดง 
จากรายงานผลการสำรวจและจัดอันดับ “ดัชนีความรู้ความสามารถทางด้านการเงิน” (Financial Literacy Index) ในตลาดต่างๆ 24 แห่งของมาสเตอร์การ์ดเมื่อปี พ.ศ. 2554 โดยแบ่งประเด็นเป็น 3 หมวดใหญ่ ได้แก่ การบริหารจัดการเงินๆ ทองๆ ระดับพื้นฐาน, การวางแผนทางการเงิน, และการลงทุน พบว่า ผู้หญิงไทยได้อันดับ 1 โดยทำคะแนนรวมได้ 73.9 และทำคะแนนได้สูงสุดในหมวดการวางแผนทางการเงิน (87.0) และการลงทุน (69.3) อันดับถัดมา ได้แก่ นิวซีแลนด์ ออสเตรเลีย เวียดนาม สิงคโปร์ ฟิลิปปินส์ อินโดนีเซีย มาเลเซีย อินเดีย จีน ญี่ปุ่น และเกาหลีใต้ ตามลำดับ
ดังนั้น การที่ชายไทยมอบความไว้วางใจให้ภริยาเป็นผู้บริหารเงินก็น่าจะเป็นการตัดสินใจที่ถูกต้อง (มั้ง) แต่ก็มักเป็นเรื่องเป็นราวให้สามีภริยาต้องมีปากมีเสียงกันทุกที เมื่อคุณภริยาจับได้ว่า คุณสามีแอบซ่อนเงินเอาไว้ ทำให้คุณภริยาต้องเจียดเวลาและสมองส่วนหนึ่งมาคอยตามเงินสามี มีใครคิดจะช่วยแบ่งภาระของคุณภริยาเหล่านี้บ้าง ถ้ามีธนาคารไหนช่วยได้ น่าจะได้ตลาดเยอะครับ
ที่เมืองจีนคงมีวัฒนธรรมคล้ายกับบ้านเราครับ เพราะเมื่อเดือน ม.ค.ที่ผ่านมา เว็บไซต์เซาท์ไชน่ามอร์นิ่งโพสต์ รายงานว่า ธนาคาร China Merchants Bank หรือ CMB ได้ออกผลิตภัณฑ์เงินฝากรูปแบบใหม่ ที่ให้โอนเงินจากบัญชีเงินฝากของคุณสามีเข้าบัญชีเงินฝากของคุณภริยาโดยอัตโนมัติ โดย CMB จะเช็กยอดเงินในบัญชีของคุณสามีเป็นประจำทุกวัน และหากวันไหนที่มีเงินในบัญชีของคุณสามีมากกว่า 1,000 หยวน (แล้วแต่ลูกค้ากำหนดเอง) ทางธนาคารก็จะโอนเงินส่วนเกินนั้น เข้าบัญชีของคุณภริยาทันที 
ดังนั้น เมื่อเงินเดือนคุณสามีออกปุ๊บ ธนาคารจะโอนเข้าบัญชีคุณภริยาปั๊บ คุณภริยาจะได้ไม่ต้องเหนื่อยมาคอยตามทวง ตามถอนเงินจากบัญชีสามี แล้วต้องเอาฝากเข้าบัญชีของตัวเองอีก ไม่ต้องเสียเวลา ไม่เสียความรู้สึก และไม่เปลืองสมองมานั่งจำวันเงินเดือนออก เหตุผลที่ CMB อ้าง คือ การทำแบบนี้จะช่วยประหยัดเวลาและทำให้ออมเงินได้อย่างมีประสิทธิภาพ อีกทั้งยังเป็นทางเลือกให้คู่แต่งงานรู้จักเก็บออมเพื่ออนาคตอีกด้วย 
การออกแบบผลิตภัณฑ์เงินฝากนี้ ผมว่าเป็นนวัตกรรมทางการเงินที่สุดยอดอย่างหนึ่ง คือ ไม่จำเป็นต้องลงทุนเทคโนโลยีอะไรเพิ่ม เพราะคล้ายกับบริการหักบัญชีเงินฝากอัตโนมัติที่เรามักใช้ตัดค่าน้ำ ค่าไฟ 
การหักบัญชีเงินฝากอัตโนมัติแบบนี้ในบ้านเรามีค่าใช้จ่าย บางรายการเจ้าของบัญชีเงินฝากที่ถูกหักต้องรับผิดชอบค่าธรรมเนียม บางรายการเจ้าของบัญชีเงินฝากขารับเป็นผู้รับผิดชอบค่าธรรมเนียม โดยทั่วไปอยู่ที่รายการละ 10 บาท แต่สำหรับการหักเข้าบัญชีภริยา ผมไม่รู้ว่าธนาคารจะคิดเท่าไหร่ เพราะยังไม่มีธนาคารไหนทำ แต่ผมว่าหากค่าธรรมเนียมไม่แพง ภริยาคงยินดีที่จะจ่าย
บริการทางการเงินแบบนี้แหละครับที่เรียกว่า lifeStyle &amp; Customer Centric Banking เพราะออกแบบโดยพิจารณาจากพฤติกรรมลูกค้า และคำนึงถึงความต้องการของลูกค้าอย่างแท้จริง เป็นการสร้างสรรค์นวัตกรรมทางการเงินใหม่ๆ โดยพิจารณาจากสิ่งธรรมดาสามัญรอบตัว อย่างที่พูดกันว่า “ความคิดสร้างสรรค์ คือ การมองสิ่งที่คนอื่นมอง แต่เห็นสิ่งที่คนอื่นไม่ได้เห็น” นั่นเอง 
แต่หากธนาคารไหนในไทยจะออกบริการเงินฝากแบบนี้ ควรสำรวจพฤติกรรมลูกค้าให้ดี เพราะที่จีนบริการนี้วิพากษ์วิจารณ์กันกว้างขวาง โดยโพสต์ข้อความกว่า 1.7 แสนครั้งบนเว็บ Weibo มีข้อความเขียนว่า “บริการของซีเอ็มบีเลวร้ายมาก นี่เป็นสิ่งที่เป็นประโยชน์กับผู้หญิง และเป็นหายนะของผู้ชาย ผมขอบอกคุณผู้ชายทุกคนเลยว่า อย่าให้ภรรยาของคุณไปฝากเงินที่ซีเอ็มบีเด็ดขาด”